Vons, Peter, poslanec NR SR (2021-09-22):
Ďakujem, pán predsedajúci za slovo. Ja sa chcem samozrejme, poďakovať kolegovi Krošlákovi aj tímu, ktorý okolo tohto zákona robil, a že ma nejakým spôsobom tiež pripojili k tým predkladateľom aj z toho dôvodu, že ja som pracoval v oblasti športovej, takej, kde sme sa stretávali práve so zneužívaním anabolických steroidov, a bol som aj členom Slovenského antidopingového výboru, kde proste sme riešili tie problémy okolo dopingu ako takého. Problém v minulosti bol hlavne, by som povedal, v tej oblasti športu ako takého, to určite viete. A vlastne, samozrejme, športovci by pri ich výkonoch si nemali zvyšovať výkonnosť práve dopingom, čo sa, žiaľ, samozrejme, ale deje. Čo je ale, by som povedal, problémom je, že doping ako taký, pokiaľ sa, v úvodzovkách, zneužíval ešte v športe, kde častokrát boli mnohí športovci možno aj pod kontrolou lekárov, tak to bolo, samozrejme, zakázané a nesprávne, ale predsa len kontrolované. Čo je horšie, že v poslednej dobe alebo v posledných rokoch sa tento nešvár rozmohol vlastne aj v oblasti rekreačného športu, hlavne, samozrejme, v oblasti fitnes, kulturistiky a tak ďalej. Ja na podporu tohto zákona, samozrejme, som požiadal aj Parlamentný inštitút, aby nám vypracoval nejakú analýzu a porovnal to, aké tie zákony sú v iných krajinách, aby sme si nemysleli, že tu nejako, sme nejakí výnimoční a že nejako pritvrdzujeme práve v tejto oblasti, pretože tá právna úprava, ktorá tu bola doteraz, a ja som sa s tým, samozrejme, stretával, bola, by som tak, ľudovo povedané, jalová. Vlastne bola nepoužiteľná, tak ako bolo povedané, za tie dlhé roky vlastne vieme, že ten trh s tým fungoval a že k zneužívaniu dochádza, ale postihy neboli. Takže táto právna úprava má práve zvýšiť tú efektivitu a vlastne predísť alebo naplniť práve tú úlohu, ktorú ten zákon ako taký má a my ako zákonodarcovia tiež. Prečítam niekoľko riadkov zo správy práve z Parlamentného inštitútu, kde sa píše, že používanie liekov zvyšujúcich výkonnosť a ďalšie zakázané látky sú stále väčším problémom v amatérskom aj profesionálnom športe. Je nevyhnutné, aby príslušné úrady držali krok s pokrokom v nezákonnom postupe dopingu, pretože jeho decentralizovaná poloha sťažuje jeho reguláciu. Veľkoobchodníci dovážajú látky na zvyšovanie výkonnosti a zásobujú nimi nelegálny trh, ktorý ich dodáva do telocviční a fitnescentier, zatiaľ čo malé organizované skupiny predávajú tieto látky vyrobené v nelegálnych laboratóriách. Online distribúcia sa tiež stáva čoraz častejšou od neregulovaných online lekární až po používanie nabíjateľných kreditných kariet a kryptomien na nákup týchto látok. Znepokojujúce je, že na ich podporu a predaj sa stále častejšie používajú bežné sociálne médiá. Primárnym predmetom ochrany určujúcim skutkovú podstatu trestného činu výroby a iného neoprávneného nakladania s látkami s anabolickým alebo iným hormonálnym účinkom je život a zdravie ľudí. Zároveň tieto ustanovenia chránia aj princíp fair play v športe. Právna úprava neoprávneného nakladania s týmito látkami je teda výrazom záujmu spoločnosti o ochranu ľudí proti možnému ohrozeniu a o kontrolu využívania metód a prostriedkov s dopingovým účinkom. Ešte by som možno prečítal tak záver z tej správy. Kto bude chcieť, samozrejme, tú správu si môže pozrieť. Na základe doručenej požiadavky sme porovnávali právnu úpravu nakladania s látkami s anabolickým a hormonálnym účinkom v štyroch štátoch: Česká republika, Maďarsko, Nemecko a Poľsko. Naschvál sme dali tieto krajiny, ktoré vlastne sú naši susedia. Zaujímala nás najmä skutková podstata trestných činov z oblasti nakladania s týmito látkami, na základe čoho sa posudzuje, či ide o trestný čin, závažnosť trestného činu a trestné sankcie, výška trestnej sadzby. Sankcie za neoprávnené nakladanie s týmito látkami sú obsiahnuté buď v Trestnom zákone, to je napríklad v Česku a v Maďarsku, alebo v osobitnom zákone upravujúcom boj proti dopingu v športe, to je Nemecko a Poľsko. V nami sledovaných štátov je obchodovanie, výroba, dovoz a vývoz týchto látok zakázaný vo všetkých z nich. Podanie zakázanej látky inému je trestné v Českej republike a v Nemecku. Neoprávnené predpisovanie zakázanej látky sa trestá v Maďarsku a v Nemecku. V niektorých krajinách sa pri špecifikácii skutkovej podstaty používajú termíny ako „vo väčšom množstve“, napríklad to má Česká republika, alebo „významné množstvo“ (Nemecko). V oboch týchto prípadoch sa väčšie alebo významné množstvo zakázanej látky nedefinuje priamo v zákone, my to ale máme, alebo predkla... teda ten návrh je taký, ale v podzákonnej právnej norme, ktorá sa môže pravidelne aktualizovať. V prípade Českej republiky je to nariadenie vlády, v prípade napríklad Nemecka je to vyhláška ministerstva zdravotníctva. Základná trestná sadzba za porušenie ustanovenia príslušných zákonov sa v týchto krajinách pohybuje od pokuty po trest odňatia slobody do jedného roka (Česká republika) alebo až do troch rokov. Ďalej sú definované zvýšené trestné sadzby, ktoré dosahujú dĺžku až 12 rokov odňatia slobody, napríklad Česká republika. Ešte, keďže bol som dlhšie roky prezidentom Slovenskej spoločnosti pre naturálnu kulturistiku a fitnes, tak, samozrejme, že tá propagácia v prvom rade, by som povedal, tej čistoty športu, by som povedal, že je u nás nedostatočná. To znamená, máme veľké rezervy v tom, aby vlastne tí, ktorí zneužívajú tie veci, si boli vedomí nielen tých pozitívnych účinkov, ale hlavne aj tých negatívnych. Ja som si dovolil a prečítam vám takú, také vyjadrenie Pavla Maloviča, ktorého možno mnohí poznáte, je to uznávaný lekár na telovýchovnom lekárstve. Názov to má Z lekárskeho kufríka, volá sa to Steroidové šialenstvo. Otázka: „Môj 19-ročný sused je amatér a cvičí s činkami, aby zosilnel a zlepšil si figúru. Užíva preparáty na zväčšenie svalovej hmoty v rôznych cykloch. Čoraz častejšie na ňom badať zmeny chovania, je nezvyčajne agresívny, máva záchvaty zúrivosti, je bez príčiny podráždený. O čo by mohlo ísť?“ Pavol Malovič píše, citujem presne tak, ako to je napísané: „Podobné príznaky sa vyskytujú pri nadmernom užívaní zakázaných anabolických steroidov. Ich pravidelná konzumácia vyvoláva najprv príjemné zvláštne pocity po vpichu alebo prehltnutí. Prežívanie a pôžitky sa menia podľa typu sypačov a napichávačov a ich povahovej štruktúry, ale stotožňujú sa vo výrazoch ako nárast dobrej nálady a pohody, eufórie a pocity neobyčajnej sily, neprekonateľnosti, rozjarenosti, vášnivosti, náladovosti a popudlivosti. Postupne sa však objavia poruchy spánku, hysterický nepokoj, impotencia, bezdôvodný strach a stihomam. Striedajú sa obdobia veľkolepých nápadov a paranoidných preludov vyúsťujúcich do samovražedných pokusov a kriminálnych činov. Po dlhšom užívaní sa eviduje výskyt paranoidnej schizofrénie, maniakálnych záchvatov a hlbokých depresií. Zistilo sa, že mnohých nepredpokladaných zločinov sa dopustilo, dopustili bývalí mierumilovní muži, ktorí nikdy nemali psychické problémy, ale užívali anaboliká. Vrcholným prejavom steroidového ovplyvnenia psychiky je steroidové šialenstvo a nutkanie zraňovať ostatných, najmä po užívaní preparátov s vysokou koncentráciou aktívnej látky. Objavujú sa signály stupňovaného násilného chovania, nezvládnuteľné záchvaty zlosti, ktoré môžu vyústiť až do sadistických činov. Úplne nepredpokladaným spôsobom dokážu takíto borci použiť zbrane, ktoré tasia už pri minimálnych podnetoch alebo len tak bez príčiny. Narastajúca agresivita sa môže závažným spôsobom prejaviť hoci aj pri šoférovaní a jej následky vysoko prevyšujú chovanie alkoholika za volantom. Steroidová mánia, ktorá má v niektorých štátoch už skoro charakter epidémie, je prvá významnejšia inovácia ilegálneho narkomanstva v modernej dobe. U anabolík ide v úvode tiež o niečo ušľachtilé, vylepšenie vzhľadu. Na rozdiel od klasických narkomanov pôsobia konzumenti zdravo a čisto a nevidia v užívaní týchto látok nebezpečenstvo. Paradoxne, často sú to jedinci, ktorým na ich tele záleží, ktorí by nevyfajčili cigaretu, nevypili by pohárik, nedali by si do úst žiadne tučné mäso. Skrátka, žijú zdravo, len berú steroidy, aby im pomohli spaľovať tuk a zvyšovať energetický potenciál.“ Toto napísal lekár Pavol Malovič, ktorý, samozrejme, tej danej téme sa rozumie. Aj na základe toho, čo som prečítal, troška by som možno mierne nesúhlasil aj čo my máme napísané v dôvodovej správe úplne na konci... Koniec. (Poslancovi uplynul čas určený na rozpravu.)